跋北齊校書圖
作者：韓元吉
朝代：宋

paragraphs: 高齊校讎誰作圖，一時紬書亦名儒。
網羅卷軸三千餘，俗儒非真類迂愚。
雌黄是正定不無，虛文末學徒區區。
豈識治道通唐虞，文林高館希石渠。
後來御覽嗟何書，修文偃武事益誣。
轉頭鄴城已丘墟，峨冠廣袖長眉鬚。
丹書寫此猶不渝，高鬟侍女曳紅裾。
兩騅帕鞍立奚奴，罷琴涉筆傾酒壺。
蘭臺供擬信樂歟，不知畫手安用摹。
無乃逞巧聊自娛，千年視之一欷歔。
君不見文皇學士十八人，謀猷事業皆功臣。
瀛洲舊圖應更真，諸君尋觀爲拂塵。